Ego Guillermus dominus de Wadre et ego Jacobus frater eiusdem Willermi, notum facimus uniuersis presentes litteras inspecturis quod nos, laude et assensu domine matris nostre, pro remedio animarum nostrarum, insuper patris nostri et aliorum antecessorum nostrorum, dedimus et concessimus, in puram et perpetuam elemosinam, domui et fratribus Roseriarum, pro anniuersario Willermi patris nostri bone memorie, in die obitus sui, annis singulis, faciendo in Roseriis, unum bichetum frumenti in decimis nostris de Wadre accipiendum, ad mensuram Arbosii, et dimidium modium vini censuale ad eandem mensuram Arbosii, quod debet nobis Justaz de Arbosio dictus Foicharz, et viginti solidos in tallia que fieri solet apud Wadre, circa festum beati Andree, singulis annis, recipiendos et habendos. Hanc autem elemosinam dicte domui et fratribus Roseriarum a nobis et nostris perpetuo promisimus in pace tenere, et contra omnes homines guarantire. Hec omnia laudauit dicta domina mater nostra, pro se et pro Johanne, filio Johannis fratris nostri, quem post patris sui obitum sub tutela et custodia receperat. Laudauit etiam domina Cheurere, uxor mea, pro se et Huone filio suo et aliis. In cuius rei testimonium presentes litteras religiosi viri Symonis, abbatis Bellevallis, et nobilis viri Stephani, domini de Oyseler, sigillis sigillatas Humberto abbati et conuentui Roseriarum tradidimus. Actum anno Domini m° cc° xl° vij°, mense martio.